ΓΡΑΠΤΗ ΕΡΩΤΗΣΗ E-1467/97 υποβολή: Giovanni Burtone (PPE) προς την Επιτροπή (30 Απριλίου 1997)

Θέμα: Παραβίαση του άρθρου 48 της Συνθήκης για την Ευρωπαϊκή Ένωση

Λαμβάνοντας υπόψη ότι με την Οδηγία αριθ. 82/76/ΕΟΚ ((ΕΕ L 43 της 15.2.1982, σελ. 21. )) ρυθμίζεται το καθεστώς για την κατάρτιση των ιατρών για την απόκτηση ειδικότητας με σκοπό την εναρμόνιση των επαγγελματικών προσόντων και του καθεστώτος των ιατρικών ειδικοτήτων σε κοινοτικό πλαίσιο, καθώς και ότι η οδηγία αυτή μεταφέρθηκε στην ιταλική νομοθεσία με νόμο για τη μεταρρύθμιση του υγειονομικού συστήματος και των σχολών ιατρικών ειδικοτήτων (άρθρο 15, παρ. 3, νομοθετικό διάταγμα 517/93 και 257/91) 7

Λαμβάνοντας υπόψη ότι αυτές οι παρεμβάσεις της Κοινότητας έχουν σκοπό να εξασφαλίσουν την πλήρη και ελεύθερη κυκλοφορία των ειδικευμένων ιατρών της Κοινότητας στις διάφορες υγειονομικές υπηρεσίες των κρατών μελών 7

Λαμβάνοντας υπόψη ότι με μία σειρά κανονιστικών και διοικητικών πράξεων, τόσο του ιταλικού κράτους (νομοθετικό διάταγμα 478/96, νόμος 4/97), όσο και της Αυτόνομης Διοικητικής Περιφέρειας της Σικελίας (διοικητικό διάταγμα της 17.10.1996 και επακόλουθες διοικητικές πράξεις), σημειώθηκαν σοβαρότατες παραβιάσεις της κοινοτικής νομοθεσίας και των ανωτέρω αρχών περί εναρμόνισης, και τούτο διότι στη Σικελία, επί τη βάσει ενός ασαφούς (και αντικανονικού ακόμη και για την ιταλική νομοθεσία) νόμου περί του κρατικού υγειονομικού τομέα, νόμος που ετέθη σε ισχύ άνευ μηχανισμών παρεκκλίσεων κατ' εξαίρεση, καλύφθηκαν χωρίς διαγωνισμό από ιατρούς με ειδικότητες μη εναρμονισμένες σε κοινοτικό πλαίσιο (ιατροί γενικής ιατρικής χωρίς ειδικότητα σύμφωνα με την κοινοτική οδηγία) οργανικές θέσεις στον τομέα της προληπτικής ιατρικής οι οποίες -σύμφωνα με την κοινοτική οδηγία- καλύπτονται αποκλειστικά από ειδικευμένους ιατρούς με πτυχίο που αποκτήθηκε σε κοινοτικά εναρμονισμένη σχολή κράτους μέλους σύμφωνα με την ανωτέρω οδηγία 7

Λαμβάνοντας υπόψη ότι όλα αυτά οδηγούν σε μεγάλη σπατάλη πόρων οι οποίοι διατίθενται από την Κοινότητα αποκλειστικά για την κατάρτιση των ιατρών με στόχο την απόκτηση ειδικότητας (υγειϊνή, παιδιατρική, κ.τ.λ.) 7 συνεπάγονται παραβίαση του δικαιώματος των ιατρών που έχουν λάβει ειδικότητα σε κοινοτικά εναρμονισμένες σχολές να καλύπτουν θέσεις στον τομέα της προληπτικής ιατρικής στη Σικελία επειδή σ' αυτή τη διοικητική περιφέρεια δόθηκαν, βάσει νόμου και επακόλουθων διοικητικών πράξεων, όλες οι διαθέσιμες σχετικές θέσεις σε ιατρούς χωρίς πτυχίο και ειδικότητα σύμφωνα με τα κοινοτικά πρότυπα 7 συνεπάγονται ως εκ τούτου παραβίαση της αρχής της ελεύθερης κυκλοφορίας των πτυχιούχων ειδικευμένων ιατρών - πολιτών της Κοινότητας 7

Ερωτάται η Επιτροπή αν κρίνει ότι στις ανωτέρω νομοθετικές διατάξεις και διοικητικές πράξεις του ιταλικού κράτους και της αυτόνομης διοικητικής περιφέρειας της Σικελίας (νομοθετικό διάταγμα 478/96, νόμος 4/97 του ιταλικού κράτους, και κανονιστικές και διοικητικές πράξεις της 17.10.1996 της περιφερειακής διοίκησης της Σικελίας) απαντώνται όλα τα στοιχεία για την κίνηση κατά του ιταλικού κράτους της διαδικασίας περί παραβιάσεως της Οδηγίας 82/76/ΕΟΚ και του άρθρου 48, 2η υποπαράγραφος, της Συνθήκης για την Ευρωπαϊκή Ένωση;

Συμπληρωματική απάντηση του κ. Monti εξ ονόματος της Επιτροπής (6 Απριλίου 1998)

Σχετικά με την απάντησή της της 21ης Μαίου 1997 ((ΕΕ C 319 της 18.10.1998, σελ. 250. )), η Επιτροπή βρίσκεται τώρα σε θέση να ανακοινώσει συμπληρωματικά τις ακόλουθες πληροφορίες.

Η Επιτροπή τονίζει ότι η οδηγία 93/16/ΕΟΚ για τη διευκόλυνση της ελεύθερης κυκλοφορίας των ιατρών και της αμοιβαίας αναγνώρισης των διπλωμάτων, πιστοποιητικών και άλλων τίτλων τους ((ΕΕ L 165 της 7.7.1993. )), η οποία επανέλαβε τις διατάξεις της οδηγίας 82/76 ΕΟΚ, δεν έχει στόχο την εναρμόνιση των κανόνων που εφαρμόζονται στην άσκηση του ιατρικού επαγγέλματος, αλλά αποκλειστικά την πρόβλεψη των ελαχίστων απαιτήσεων επαγγελματικής κατάρτισης που θεωρούνται απαραίτητες και επαρκείς για την αμοιβαία αναγνώριση των πτυχίων.

Όσον αφορά τις διατάξεις του τίτλου IV της οδηγίας 93/16/ΕΟΚ σχετικά με την ειδική επαγγελματική κατάρτιση στη γενική ιατρική, το Αξιότιμο Μέλος του Κοινοβουλίου παραπέμπεται στην απάντηση της Επιτροπής στην γραπτή ερώτηση Ε-1142/95 του κ.Secchi ((ΕΕ C 270 της 16.10.1995. )).

Σύμφωνα με τις πληροφορίες που μέχρι τώρα διαθέτει, και ειδικά μετά από έρευνα που πραγματοποιήθηκε στο ενδιαφερόμενο κράτος μέλος, η Επιτροπή φρονεί ότι η εξέταση της κατάστασης που επικαλείται το Αξιότιμο Μέλος δεν παρουσιάζει στοιχεία αντίθετα προς το κοινοτικό δίκαιο. Εν τούτοις, εάν το Αξιότιμο Μέλος γνωρίζει άλλα στοιχεία ικανά να δικαιολογήσουν νέα εξέταση των καταγγελιών, τον παρακαλεί να της τα ανακοινώσει.